Pohjois-Korean kauppiaat joutuvat taloudellisesti ahtaalle viranomaisten uudelleen käyttöön ottaman käytännön seurauksena.

Kim Jong-unin johtaman Pohjois-Korean viranomaiset ovat keksineet keinon tuplata rahamäärän, jonka he perivät kauppiailta, kertoo Radio Free Asia.

Viranomaiset ovat ottaneet käyttöön niin kutsutun ”tuplavuoron”. Käytäntöä kokeiltiin jo Kim Jong-ilin hallinnon aikana, mutta sitä ei jatkettu hänen kuolemansa jälkeen, koska käytäntöä ei pidetty toimivana.

”Tuplavuoro” toimii niin, että yksi kauppias työskentelee kojullaan kolme päivää, minkä jälkeen toinen kauppias astuu remmiin seuraavaksi kolmeksi päiväksi. Lauantaisin kaupat ja kojut ovat kiinni.

Viranomaiset veloittavat jokaiselta kauppiaalta ”katuveron”, joka on noin 50 senttiä per viikko. Vero maksetaan maanantaisin.

RFA:n mukaan vero on suuri, koska tavallinen pohjoiskorealainen ansaitsee noin dollarin verran kuussa.

Pohjois-Korean kerrotaan tuplaavan kauppiaiden määrän, mutta pitävän heidän maksamansa veron samansuuruisena.

Siten tuplamäärä kauppiaita tuo tuplamäärän ”katuverotuloja” valtion rahakirstuun.

Kauppiaat saavat käytännön seurauksena tuplaiskun: he harjoittavat liiketoimintaa ainoastaan puolipäiväisesti ja joutuvat maksamaan veron täysimääräisesti.